กรุงศรีคอนซูมเมอร์ จับมือ “เจซีบี”เปิดตัวบัตรกรุงศรีเจซีบี แพลททินัม
กรุงศรีคอนซูมเมอร์ จับมือ "เจซีบี" เปิดตัวบัตรกรุงศรีเจซีบี แพลททินัม
25 ก.พ. 2559

กรุงศรีคอนซูมเมอร์ ในเครือธนาคารกรุงศรีอยุธยา จำกัด (มหาชน) หรือ BAY ร่วมกับเจซีบีเปิดตัวบัตร กรุงศรีเจซีบีแพลททินัม เจาะกลุ่มลูกค้าพรีเมียมให้ได้รับสิทธิประโยชน์มากขึ้น ทั้งในญี่ปุ่นและไทยภายใต้แนวคิดบัตรเดียวครบประสบการณ์สะใจสไตล์ญี่ปุ่น มอบสิทธิพิเศษสอดคล้องกับไลฟ์สไตล์ของลูกค้ากลุ่มนี้ทั้งกินเที่ยวช้อปรวมถึงบริการพิเศษและสิทธิประโยชน์อื่นๆ ในชีวิตประจำวันแบบคุ้มในบัตรเดียว โดยบริษัทตั้งเป้าหมายจะมียอดผู้ถือบัตรใหม่ 100,000 ใบขึ้นไปภายในปี 2559
ทั้งนี้จะเน้นขายผ่านช่องทางสาขาของธนาคารกรุงศรีฯ และเน้นขยายกลุ่มลูกค้าใหม่ที่เป็นคนรุ่นใหม่อายุ 25-35 ปี จำนวน 80,000 ใบ และกลุ่มลูกค้าเดิมที่ต้องการมีบัตรใบที่ 2 อีกจำนวน 30,000-40,000 ใบ โดยในปัจจุบันฐานบัตรกรุงศรีฯ มีทั้งสิ้น 1.8 ล้านใบ ในช่วง 12 เดือนที่ผ่านมา พบว่ามีบัตรกรุงศรีฯ ที่นำไปใช้จ่ายในญี่ปุ่นและร้านอาหารญี่ปุ่นในไทยทั้งสิ้น 120,000 ใบ แบ่งเป็นการนำไปใช้จ่ายปีละ 2 ครั้งขึ้นไป 60,000 ใบ และปีละครั้งอีก 60,000 ใบ